Grace Kelly

Grace Patricia Kelly () oli yhdysvaltalainen näyttelijä ja Monacon ruhtinatar.

Teatterinäyttelijän urasta unelmoinut varakkaan irlantilais-saksalaisen perheen tytär ajautui lopulta Hollywoodin kautta elo­kuva­maailmaan, ja nousi nopeasti kauneutensa ja näyttelijän lahjojensa ansiosta yhdeksi elokuvan historian tunnetuimmista näyttelijättäristä.

Ura 

Ennen elokuvauraansa Grace Kelly toimi valo­kuva­mallina. Hän aloitti näyttelijän uransa televisiossa 1950-luvun ensimmäisinä vuosina. Vuonna 1952 valmistunut 14 tuntia oli hänen ensimmäinen valko­kankaalla esitetty elo­kuvansa, jossa hän esitti yhtä nais­sivu­osista. Hänen seuraava elo­kuvansa oli samana vuonna valmistunut lännenelokuva Sheriffi, joka on yksi elokuvan historian tunnetuimpia teoksia. Gary Cooper näytteli elo­kuvan pää­osan, mutta Kelly pääsi jo uransa toisessa elo­kuvassa edellistä huomattavasti suurempaan ja näkyvämpään rooliin. Elo­kuva voitti neljä Oscaria (muun muassa Cooper mies­pääosasta) oltuaan ehdolla seitsemässä kategoriassa.

Kellyn kolmas elo­kuva oli John Fordin ohjaama Mogambo (1953), jossa hän esitti toista nais­pääosaa Clark Gablen esittäessä miespääosaa. Naispääosakaksikon vahvat roolisuoritukset huomioitiin Oscar-ehdokkuuksilla, ja Kellyn asema Hollywood-tähtenä kirkastui entisestään, kun hän vielä voitti Golden Globen suorituksestaan.

1954 

Jännityksen mestarina tunnettu Alfred Hitchcock valitsi elo­kuviensa nais­pääosiin etu­rivin näyttelijättäriä kauneuden ja lahjakkuuden osalta. Kelly tuli valituksi Täydellinen rikos -elokuvan nais­pääosaan. Synkkä jännityselokuva sai lisäväriä Hitchcockin päätettyä, että elokuvan alussa kaiken oltua vielä suhteellisen hyvin Kellyn roolihahmo pitää valkeita vaatteita, mutta asioiden muuttuessa synkemmiksi Kellyn puvustus saa myös tummia sävyjä.

New Yorkin elokuva-arvostelijat valitsivat Kellyn parhaaksi nais­näyttelijättäreksi, samoin tekivät sekä NBR- että Bafta-elo­kuva­järjestöt. Täydellinen rikos jäi ilman Oscar-ehdokkuuksia, mutta samana vuonna valmistunut Takaikkuna paikkasi tilanteen, kun se sai neljä Oscar-ehdokkuutta. Tällä kertaa Kelly esitti nais­pääosaa vasta­näyttelijänään James Stewart.

Vuonna 1954 julkaistiin vielä kaksi Kellyn elo­kuvaa, joista ensimmäinen oli George Seatonin ohjaama draamaelokuva Mies, jonka minulle annoit, joka on jäänyt huomiossa selvästi kahden edellä mainitun jalkoihin. Bing Crosby tulkitsi mies­pääosaa Kellyn esittäessä nais­pääosan, josta hänet palkittiin parhaan nais­pääosan Oscar-palkinnolla. Crosby sai ehdokkuuden parhaasta mies­pääosasta elo­kuvan saadessa vielä neljä muutakin ehdokkuutta. Brittiläinen Bafta palkitsi Kellyn parhaana ulko­maalaisena näyttelijättärenä, Golden Globe tuli Kellylle parhaasta draama­elokuvan nais­pääosasta, NBR palkisi Kellyn kaikista kolmesta ensimmäisestä elo­kuvastaan vuodelta 1954.

Kellyn työ­tahti oli huikea, ja hänen vuoden 1954 viimeinen elo­kuvansa oli Vihreä tuli, jonka miespääosaa esitti Stewart Granger.

1955 

Toko-Rin sillat on Mark Robsonin ohjaama draama­elo­kuva­klassikko, jossa mies­pääosaa esitti William Holden Kellyn tehdessä nais­pääosan. Elo­kuva voitti yhden Oscarin ja sai lisäksi yhden ehdokkuuden.

Varkaitten paratiisi oli viimeinen Kellyn elokuva Hitchcockin ohjauksessa. Ikääntynyt Cary Grant esitti herrasmiestä, joka oli aikaisemmin varastanut huomattavan määrän timantteja ja joutuu epäilyksen alaiseksi uuden rikos­aallon puhjettua. Kelly esittää sala­peräistä naista, jonka kanssa Grantin John-hahmo aloittaa suhteen. Elokuva sai kaksi Oscar-ehdokkuutta ja voitti yhden. Elo­kuva kuvattiin Ranskan Rivieralla ja Kelly tapasi kuvausten aikana myös Monacon ruhtinaan Rainierin.

1956 

Joutsen oli uusinta­kuvaus vuoden 1925 klassikosta. Kelly esitti ensimmäistä kertaa koko elo­kuvan pää­osaa, ei ainoastaan nais­pääosaa. Elokuva jäi ilman suurempaa menestystä toisin kuin Skandaali­häät, jossa Kelly nähtiin Bing Crosbyn ja Frank Sinatran rinnalla. Elokuva sai kaksi Oscar-ehdokkuutta ja oli merkittävä taloudellinen menestys, millä ei kuitenkaan ollut vaikutusta Kellyn uran päättymiseen.

Yksityiselämä

Näyttelijättärestä ruhtinattareksi 

Johtaessaan Yhdysvaltain valtuus­kuntaa Cannesin elo­kuva­juhlilla vuoden 1955 huhti­kuussa Kelly kutsuttiin osallistumaan muoti­kuvauksiin Monacon palatsissa ruhtinas­kunnan hallitsijan Rainier III:n kanssa. Siellä hän tapasi Monacon ruhtinaan ensimmäistä kertaa.

Kelly avioitui Rainier III:n kanssa 19. huhtikuuta 1956. He saivat kolme lasta, Carolinen, Albertin ja Stéphanien. Grace kuului niin näyttelijänä kuin ruhtinattarenakin aikansa suuriin muoti-ikoneihin ja hän oli tunnettu loistokkaasta tyylistään. Ruhtinatar Gracelle on lyöty Monacossa oma kahden euron kolikko, jota on painettu . Kolikoista  on varattu ruhtinas­hovin käyttöön.

Ruhtinas ei halunnut Kellyn enää palaavan elo­kuvien pariin, ja niinpä Kellyn elo­kuvat kiellettiin Monacossa. Vuonna 1964 valmistuneeseen Marnie-elokuvaan Kelly olisi halunnut palata Hitchcockin ohjattavaksi, mutta monacolaiset eivät pitäneet ajatuksesta. Lopulta hän teki vuonna 1982 paluun elo­kuvien pariin Rearranged-elo­kuvan myötä. Elo­kuva ei kuitenkaan koskaan valmistunut.

Kuolema 

Kelly kuoli auto-onnettomuudessa saamiinsa vakaviin vammoihin 14. syyskuuta 1982 vain 52 vuoden ikäisenä.

Vaikutus taiteeseen 

 Yhdys­valtalainen pop-taiteilija Andy Warhol teki vuonna 1984 Grace Kellyn muoto­kuvan silkki­painotyönä (rajoitettu painos) Philadelphiassa sijaitsevaa Institute of Contemporary Artia varten. Myös muut pop-taiteilijat ovat hyödyntäneet Kellyn hahmoa, kuten James Gill profiili­muoto­kuvassaan.

Elo­kuva­uransa lyhyydestä huolimatta Grace Kellyä pidetään nykyään yhtenä Hollywoodin historian suurimmista elo­kuva­tähdistä. Esimerkiksi vuonna 1999 American Film Institute valitsi hänet 20. vuosisadan 13. suurimmaksi elokuvatähdeksi.

Vuonna 2014 sai ensi-iltansa elämä­kerta­elokuva Grace of Monaco.

Valikoitu filmografia

Lähteet

Aiheesta muualla 

 Grace Kelly Online 
 Grace Kelly NNDB:ssä 
 Grace Kelly Reel Classicsissa 
 Grace Kelly  Classic Moviesissa 

Yhdysvaltalaiset näyttelijät
Valtionpäämiesten puolisot
Hollywood Walk of Fame
Parhaan naispääosan Oscar-palkinnon saajat
Monacon kuninkaalliset
Golden Globe -palkinnon saajat
Liikenneonnettomuudessa kuolleet
Vuonna 1929 syntyneet
Vuonna 1982 kuolleet
Yhdysvaltalaiset mallit
Seulonnan keskeiset artikkelit